Vastaanottokeskuksen ylläpitäjä vaatii vapaaehtoisilta vaitiolosopimusta – koskee myös sosiaalista mediaa

Asiantuntija: Keskustelua epäkohdista ei voi rajoittaa sopimuksella.

Kuvituskuva. Arkisto/Johanna Erjonsalo

Katri Porttinen

Sahanmäen vastaanottokeskusta ylläpitävä Hoivapalvelu Metsätähti on saanut vokissa vapaaehtoistyötä tekevät takajaloilleen uudella vaitiolosopimuksellaan.

Sopimuksessa vaaditaan vaitioloa vokin asioista sekä vaaditaan tarkkuutta median ja sosiaalisen median suhteen.

Puolisentoista vuotta vokia Hyvinkäällä ylläpitänyt Metsätähti lähtee siitä, että sopimusta tarvitaan nyt vokin asukkaiden ja työntekijöiden yksityisyyden ja turvallisuuden takaamiseksi.

Asiasta kertoi ensimmäisenä sanomalehti Aamuposti.

Sahanmäen vastaanottokeskuksen vapaaehtoistyöntekijät tyrmäävät sopimuksen.

Metsätähti vetoaa lakiin yksityisyyden suojasta.

–Vastaanottokeskukset ovat turvapaikanhakijoiden koteja ja kyseinen ympäristö on näin ollen myös heidän yksityistä aluettaan. Niin asukkaiden kuin työntekijöidemme yksityisyyden ja turvallisuuden takaamiseksi työntekijöidemme lisäksi myös kaikilta vapaaehtoistyöntekijöiltä edellytetään vaitiolovelvollisuutta, sanoo Metsätähden johtaja Markku Pikkarainen

Hän sanoo, että vastaava vaitiolosääntö on käytössä useiden eri toimijoiden vokeissa.

–Myös Maahanmuuttovirasto edellyttää turvapaikanhakijoiden keskuudessa työskenteleviltä vapaaehtoisilta asianmukaista vaitioloa mm. yksityisyyteen liittyvissä asioissa.

Metsätähden sopimus noudattelee pitkälti samoja sanamuotoja kuin SPR:n vokin vapaaehtoissopimus, mutta toisin kuin Metsätähti SPR ei mainitse sopimuksessa vokissa kuvaamista.

En hyväksy sitä, ettenkö saisi puhua vokin asioista ja puutteista.

Aamupostin haastattelemat vapaaehtoiset eivät aio Metsätähden sopimusta allekirjoittaa.

–Ei minun tarvitse olla Metsätähdessä, eräs vapaaehtoinen sanoo ja viittaa muihin tapoihin toimia vokissa asuvien hyväksi.

Hän uskoo, että sopimus vähentää hyvinkääläisten intoa lähteä vapaaehtoistyöhön. Hän ei halua nimeään julki.

Vapaaehtoistyötä turvapaikanhakijoiden ja turvapaikkapäätöksen saaneiden parissa tiiviisti tekevä Inga-Lill Rajala kertoo hänkin jättävänsä sopimuksen allekirjoittamatta.

–Myös Tervamäen vok pyysi vaitioloa – en allekirjoittanut silloinkaan. Tiedostan ja ymmärrän, ettei ihmisten yksityisasioista saa kertoa, mutta en hyväksy sitä, ettenkö saisi puhua vokin asioista ja puutteista. Minulla on valtuutettuna ja sosiaali- ja terveyslautakunnan jäsenenä velvollisuuskin puuttua, Rajala (kd.) sanoo.

Pikkarainen toivoo, että työtä vapaaehtoisten kanssa voitaisiin jatkaa ”yhteisymmärryksessä”.

–Haluamme taata niin asukkaiden kuin työntekijöidemme yksityisyyden ja turvallisuuden. Emme luonnollisesti voi tinkiä tästä.

”Vokin oloista saa puhua” Viestintäoikeuteen erikoistuneen OTT Riku Neuvosen mukaan ongelmana on, mitä kaikkia tietoja pidetään luottamuksellisina. Henkilötietojen ja yksityiselämään liittyvien tietojen kohdalla asia on selvä, mutta rajatapauksia ovat vokin omistajan toimintaan liittyvät asiat, hän sanoo. –Niiden päätyminen vapaaehtoiselle on yritykseltä jo moka. Vokin oloista ja etenkään epäkohdista etenkin yleistasolla puhumista taas ei voi sopimuksella rajoittaa, Neuvonen sanoo. Kyse on sananvapaudesta, eikä kertomisesta rankaiseminen sopimusrikkomukseen vetoamalla ole oikeutettua, hän sanoo.